[{"text_idx": "#000000", "text": "TVR i greu 150 o swyddi ceir cyflym yng Nglyn Ebwy"}, {"text_idx": "#000001", "text": "Disgrifiad o\u2019r llun, Delwedd gyfrifiadurol o sut allai'r TVR edrych - bydd y cynllun terfynol yn cael ei ddatgelu'n ddiweddarach yn y flwyddyn"}, {"text_idx": "#000002", "text": "Bydd cwmni ceir cyflym TVR yn sefydlu ffatri newydd yn y de gan greu 150 o swyddi."}, {"text_idx": "#000003", "text": "Fe fydd y ffatri wedi ei lleoli yn ardal fenter yng Nglyn Ebwy, sydd yn gobeithio bod yn gartre' i'r cynllun Cylchffordd Cymru, prosiect gwerth \u00a3325 miliwn."}, {"text_idx": "#000004", "text": "Roedd TVR wedi edrych ar dri safle ar draws y DU cyn dewis Glyn Ebwy ar o\u0302l cael addewid o gymorth gan Lywodraeth Cymru."}, {"text_idx": "#000005", "text": "Wrth gyhoeddi'r newyddion ddydd Mawrth dywedodd Prif Weinidog Cymru, Carwyn Jones, fod hwn yn \"fuddsoddiad proffil uchel gwych i Gymru\" ac yn \"hwb sylweddol i'n sector modurol.\""}, {"text_idx": "#000006", "text": "\"Rwyf wrth fy modd y bydd y genhedlaeth nesaf o geir TVR yn dwyn y label 'Gwnaed yng Nghymru' a hynny gyda balchder."}, {"text_idx": "#000007", "text": "\"Daw'r newyddion hwn heddiw chwap wedi'r cyhoeddiad gan Aston Martin, ac mae'n anfon neges glir a chryf mai Cymru yw'r lleoliad a ffefrir ar gyfer gweithgynhyrchu uwch."}, {"text_idx": "#000008", "text": "\"Hefyd mae'n dangos bod ein dull o weithredu er budd busnesau yn sicrhau canlyniadau, yn denu buddsoddiad sylweddol, ac yn creu swyddi o safon, yn ogystal a\u0302 bod yn hwb anferth arall i Gymru, i'n sector modurol, ac i'n gweithlu medrus.\""}, {"text_idx": "#000010", "text": "Mae disgwyl i'r perchnogion newydd, a brynodd y cwmni Prydeinig dair blynedd yn o\u0302l, ddechrau cynhyrchu ar y safle'r flwyddyn nesa'."}, {"text_idx": "#000011", "text": "Mae gan y cwmni gynllun 10-mlynedd, gan gynnwys adeiladu pedwar model newydd, a'r nod yw cynhyrchu rhai cannoedd o geir y flwyddyn."}, {"text_idx": "#000012", "text": "TVR yw'r ail wneuthurwr ceir moethus eiconig i wneud buddsoddiad sylweddol yng Nghymru o fewn pedair wythnos."}, {"text_idx": "#000013", "text": "Fis diwetha' cyhoeddodd cwmni Aston Martin eu bod am sefydlu ail ganolfan , Bro Morgannwg, gan greu 750 o swyddi."}, {"text_idx": "#000015", "text": "\"Mae de Cymru yn datblygu i fod yn ganolfan bwysig ar gyfer datblygiadau a thechnoleg ym maes moduron a chwaraeon moduron, ac rwyf uwchben fy nigon bod TVR yn buddsoddi yma."}, {"text_idx": "#000016", "text": "\"Mae gennym brosiect ceir cyflym sy'n destun cyffro ac sydd wedi cael cymeradwyaeth yn fyd-eang, ac rydym yn falch dros ben bod Llywodraeth Cymru yn dymuno bod yn rhan o gyfnod newydd a chyffrous i TVR."}, {"text_idx": "#000017", "text": "\"Bydd y ffatri yng Nghymru yn brysur yn cyflawni archebion sydd eisoes wedi'u trefnu hyd at ddiwedd 2018.\""}, {"text_idx": "#000018", "text": "Yn ddiweddarach ym Mae Caerdydd, fe fydd Mr Jones a Mr Edgar yn trafod y datblygiad mewn anerchiad i arweinwyr busnes o Gymru yngly\u0302n a\u0302 chryfder yr economi."}, {"text_idx": "#000019", "text": "Mae dros 350 o flaendaliadau wedi cael eu rhoi eisoes ar gyfer car cyflym y prosiect newydd gan TVR, a gyhoeddwyd ddechrau 2015."}, {"text_idx": "#000020", "text": "Bydd gan y car hwn siasi arloesol a gre\u0308wyd gan Gordon Murray, y dyluniwr Fformiwla Un, a bydd yn cael ei weithgynhyrchu trwy ddefnyddio ei broses gydosod chwyldroadol iStream."}, {"text_idx": "#000024", "text": "'Dim help' gan Blaid Cymru wedi aflonyddu 'erchyll'"}, {"text_idx": "#000026", "text": "'Dyw system cwynion Senedd Cymru ddim yn ddigon da'"}]